ครม.ไฟเขียวดัน “วิทยา ยาม่วง” นั่งเก้าอี้ประธานบอร์ด ขสมก.
ครม.ไฟเขียวดัน "วิทยา ยาม่วง" นั่งเก้าอี้ประธานบอร์ด ขสมก.
ครม.ไฟเขียวดัน "วิทยา ยาม่วง" นั่งเก้าอี้ประธานบอร์ด ขสมก.
17 ธ.ค. 2562

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติตามที่กระทรวงคมนาคมเสนอแต่งตั้งประธานกรรมการและกรรมการในคณะกรรมการบริหารกิจการขององค์การขนส่งมวลชนกรุงเทพ (ขสมก.) ตามนัยมาตรา 14 วรรคสองแห่งพระราชกฤษฎีกาจัดตั้งองค์การขนส่งมวลชนกรุงเทพ พ.ศ.2519 ประกอบด้วย นายวิทยา ยาม่วง อธิบดีกรมเจ้าท่า เป็นประธานกรรมการ
ส่วนกรรมการ ประกอบด้วย นายสรพงศ์ ไพฑูรย์พงษ์ รักษาการอธิบดีกรมการขนส่งทางราง, นายสุเมธ สังข์ศิริ อดีตกรรมการบริษัท เนชั่นมัลติมีเดีย กรุ๊ป จำกัด (มหาชน) หรือ NMG, นางปาณิสรา ดวงสอดศรี อดีตกรรมการการไฟฟ้าส่วนภูมิภาค (กฟภ.) และ ขสมก., พล.ต.ท. กรไชย คล้ายคลึง รองผู้บัญชาการตำรวจภูธรภาค 1, นายจำเริญ โพธิยอด หัวหน้าผู้ตรวจราชการกระทรวงการคลัง และ นายภาณุทัด แนวจันทร์  ตั้งแต่วันที่ 17 ธันวาคม 2562 เป็นต้นไป
นอกจากนี้ ที่ประชุมครม.ยังมีมติเห็นชอบตามที่กระทรวงการคลังเสนอแต่งตั้งบุคคลเป็นกรรมการผู้ทรงคุณวุฒิในคณะกรรมการพัฒนาระบบสถาบันการเงินประชาชน ประกอบด้วย 1.นายมรกต พิธรัตน์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เป็นกรรมการผู้ทรงคุณวุฒิด้านการเงินระดับชุมชน, 2.นายสุพัฒน์ เอี้ยวฉาย ผู้ช่วยเลขานุการรัฐมนตรีว่าการกระทรวงเกษตรและสหกรณ์ เป็นกรรมการผู้ทรงคุณวุฒิด้านการพัฒนาชุมชน
รวมทั้ง 3.นายนิพนธ์ ฮะกีมี เป็นกรรมการผู้ทรงคุณวุฒิด้านกฎหมาย, 4.นายนรินทร์ กัลยาณมิตร อดีตประธานกรรมการในคณะกรรมการธนาคารอาคารสงเคราะห์ (ธอส.) เป็นกรรมการผู้ทรงคุณวุฒิด้านเศรษฐกิจ การเงินหรือการคลัง, 5.นางสาวสุทธิรัตน์ รัตนโชติ อดีตอธิบดีกรมบัญชีกลาง เป็นกรรมการผู้ทรงคุณวุฒิด้านการบัญชี, 6.นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ จำกัด (NCB) เป็นกรรมการผู้ทรงคุณวุฒิด้านการบริหารความเสี่ยงหรือการประกันภัย และ 7.นายผยง ศรีวณิช กรรมการผู้จัดการใหญ่ ธนาคารกรุงไทย (KTB) เป็นกรรมการผู้ทรงคุณวุฒิด้านเทคโนโลยี ตั้งแต่วันที่ 17 ธันวาคม 2562 เป็นต้นไป